
REPUBLIKA HRVATSKA								 
OPĆINSKI PREKRŠAJNI SUD U ZAGREBU
Zagreb, Avenija Dubrovnik 8  			          Poslovni broj:  Pp- 168/2026



U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Andrei Krelja Tovarac uz sudjelovanje Marine Pazman, kao zapisničarke, u prekršajnom predmetu protiv I okrivljene pravne osobe Simado projekt j.d.o.o., te protiv II okrivljene odgovorne osobe Silvia Marasa, zbog prekršaja iz čl. 296. st. 1 toč. 16. i st. 2. Zakona o autorskom pravu i srodnim pravima , („Narodne novine“ broj: 111/2021.), povodom optužnog prijedloga Hrvatskog društva skladatelja, ZAMP-stručna služba za zaštitu autorskih muzičkih prava, nakon provedenog žurnog postupka, dana 7. svibnja 2026.objavio je i  

p r e s u d i o   

I. I okrivljenik: Simado projekt j.d.o.o. – pravna osoba, OIB: 81106711404, MBS: 081296319,  sa sjedištem u Zagrebu, Voćarsko naselje 40, prekršajno kažnjavana,     

II okrivljenik: Silvio Maras, sin Marice, rođen 31. listopada 1984. u Derventi, BiH, državljanin RH, OIB 97857839111, sa stanom u Zagrebu, Voćarsko naselje 40, prekršajno kažnjavan, kao odgovorna osoba, 

krivi    su 

što su 17. travnja 2025. oko 10,15 sati u  caffe baru Shelby bar, u Zagrebu, Petrovaradinska 1C-1D, a koji posluje u sastavu I. okrivljene pravne osobe, javno priopćavali autorska glazbena djela koristeći uređaj sa zvučnicima, omogućivši tako korištenje glazbenih djela u javnosti, iako za takvo priopćavanje, kao isključivo pravo općenito definirano u čl.32. i detaljnije određeno u čl. 40. i 47. Zakona o autorskom pravu i srodnim pravima, ne posjeduju zakonom propisano odobrenje Hrvatskog društva skladatelja organizacije za kolektivno ostvarivanje prava svih domaćih i stranih autora glazbenih djela ovlaštene temeljem rješenja Državnog zavoda za intelektualno vlasništvo klasa: UP/I-034-03/2018-020/0005, urbroj: 559-07/3-18-004 i klasa: UP/I-384-10/2022-001/0001, urbroj: 559-08/1-22-0001,  

dakle, što su kao pravna  i odgovorna osoba u pravnoj osobi, bez odobrenja udruge za kolektivno ostvarivanje autorskog prava,  priopćavali javnosti autorsko djelo,

čime su počinili prekršaj opisan i kažnjiv u čl.296. st. 1. toč. 16. i st.2. Zakona o autorskom pravu i srodnim pravima, 

	pa im se na osnovi istih članaka istog propisa, temeljem čl.37. Prekršajnog zakona („Narodne novine“ broj: 107/07., 39/13., 157/13., 110/15.,118/18. i 114/22.)  izriče 


I okrivljenoj pravnoj osobi: 
novčana kazna u iznosu od 300,00  (slovima: tristo) eura 

II okrivljeniku: 
novčana kazna u iznosu od 120,00 (slovima: stodvadeset) eura 

II. Temeljem odredbe članka 33.stavka 11. Prekršajnog zakona I i II okrivljeni su obvezni platiti novčanu kaznu u roku od 3 (tri) mjeseca  po pravomoćnosti ove presude, a ukoliko u roku koji im je određen za plaćanje novčane kazne uplate dvije trećine izrečene novčane kazne, smatrat će se da je novčana kazna u cjelini plaćena.
	III. Novčanu kaznu ili dvotrećinsku novčanu kaznu I i II okrivljeni su obvezni platiti u korist Državnog proračuna odabirući odgovarajuću od priloženih uplatnica, a u protivnom će se postupiti po odredbama članka 34. Prekršajnog zakona.
[bookmark: _GoBack]IV. Temeljem odredbe članka 139.stavka 3., u vezi članka 138.stavka 3.točke 3. Prekršajnog zakona I i II okrivljeni su obvezni, svaki, naknaditi troškove prekršajnog postupka u paušalnom iznosu od 20,00 (slovima: dvadeset) eura u korist Državnog proračuna prema priloženoj uplatnici, u roku od 3 (tri) mjeseca po pravomoćnosti ove presude, jer će se u protivnom postupiti po odredbama članka 152.stavka 4. i 11. Prekršajnog zakona.
	
Obrazloženje

        1.  Hrvatsko društvo skladatelja, ZAMP-stručna služba za zaštitu autorskih muzičkih prava pod brojem 332145-0004 podnijelo je 9. siječnja 2026. optužni prijedlog protiv I i II okrivljenih, zbog djela prekršaja činjenično i pravno opisanog u izreci ove presude.
	2. II okrivljeni Silvio Maras u pisanoj obrani koju je podnio za sebe kao odgovornu osobu, priznao je počinjenje prekršaja navodeći da je prekršaj počinjen u malom caffe baru koji je upao u financijske probleme, zbog čega nije imao sredstava za plaćanje naknade ZAMP-u niti je plaćao druge financijske obaveze poput režija, najma i doprinosa. Lokal je zbog financijskih problema zatvorio, trećina plaće mu je blokirana, ima malo dijete i nalazi se u nezavidnoj financijskoj situaciji, ZAMP-u se ispričava.
 3. U dokaznom postupku sud je izvršio uvid u zapisnik o izvršenoj kontroli javnog korištenja autorskih glazbenih djela broj 1014993-332145, izvadak iz sudskog registra te izvadak iz prekršajne evidencije za I i II okrivljene
	3.1. Iz zapisnika  broj 1014993-332145 koji je sastavljen 17. travnja 2025. u caffe baru Shelby bar utvrđeno je da je kontrola trajala od 10,15 do 10,30 sati te je utvrđeno da se reproducirala glazba „Guilty“  u izvedbi Teddya Swimsa. 
	3.3. Iz povijesnog izvatka iz sudskog registra utvrđeno je da je II okrivljenik  Silvio Maras direktor I okrivljene pravne osobe koju zastupa pojedinačno i samostalno i neograničeno te da je rješenjem Trgovačkog suda u Zagrebu St-803/2025 od 25. veljače 2026. Diana Galić imenovana za privremenog stečajnog upravitelja.
	3.4. Iz izvadaka iz prekršajne evidencije za I i II okrivljene utvrđeno je da su I okrivljena pravna osoba i II okrivljeni prekršajno osuđivani zbog istovrsnog prekršaja.
	4. Nakon ovako provedenog postupka, analizirajući sve u postupku provedene dokaza, kako svakog pojedinačno tako i sve dokaze u njihovoj međusobnoj povezanosti, sud nalazi nedvojbeno utvrđenim da su I i II okrivljeni počinili prekršaj koji im se stavlja na teret.
	5. I i II okrivljeni su kao pravna osoba i odgovorna osoba u pravnoj osobi javno priopćavali autorska glazbena djela iako za takvo priopćavanje kao isključivo pravo ne posjeduju odobrenje Hrvatskog društva skladatelja kao ovlaštene organizacije autora, a što je II okrivljenik u obrani i priznao.
	6. Stoga je u djelima I i II okrivljenika sud našao obilježja prekršaja iz citirane odredbe navedenog propisa, pa ih je proglasio krivim. 
	 7. Prilikom odmjeravanja kazne I i II okrivljeniku uzete su u obzir okolnosti koje utječu na vrstu i visinu kazne, olakotne okolnosti da je II okrivljeni priznao počinjenje prekršaja i izrazio žaljenje, okolnosti pod kojima je došlo do počinjenja prekršaja i činjenicu da je I okrivljenoj pravnoj osobi određen privremeni stečajni upravitelj radi osiguranja glede ograničenog raspolaganja imovinom pravne osobe- dužnika, dok otegotne nisu utvrđene, radi čega je sud primijenio odredbu čl.37. Prekršajnog zakona, te I i II okrivljenima izrekao novčanu kaznu ispod zakonom propisane minimalne novčane kazne, u uvjerenju da će se i tako ublaženom novčanom kaznom postići svrha kažnjavanja.
	8. Temeljem u izreci citiranih propisa, kako su I i II okrivljeni proglašeni krivima, to su obvezni, svaki, naknaditi troškove prekršajnog postupka u  paušalnom iznosu, koji je odmjeren s obzirom na složenost i duljinu trajanja postupka.
 Zagreb, 7. svibnja 2026.

	Zapisničarka 					         Sutkinja
	 Marina Pazman		                                         Andrea Krelja Tovarac 

UPUTA O  PRAVNOM LIJEKU:
	Protiv presude dopuštena je žalba  u roku od 8 dana od dana dostave presude. Žalba se podnosi Općinskom prekršajnom sudu u Zagrebu, Avenija Dubrovnik 8, u dva  primjerka, a o žalbi odlučuje Visoki prekršajni sud Republike Hrvatske.
O tome obavijest:
1.I okrivljenoj pravnoj osobi: Simado projekt j.d.o.o., Voćarsko naselje 40, Zagreb
2. II okrivljeniku: Silvio Maras.Voćarsko naselje 40, Zagreb
     3. tužitelju Hrvatsko društvo skladatelja, ZAMP-stručna služba za zaštitu autorskih 
         muzičkih prava, Heinzelova 62 A, Zagreb
     4. spis

